**TEMA: SECOLUL XX ÎNTRE DEMOCRAȚIE ȘI TOTALITARISM**

**SUBIECTUL I (30 de puncte)**

**I. Citiți, cu atenție, sursele de mai jos:**

**A.** „Comunismul [este o] ideologie politică care are ca obiectiv instaurarea unei societăți ideale, caracterizată prin proprietate colectivă și viață comună. (…) El a încercat să descrie modul în care societățile industriale contemporane vor birui, în mod inevitabil, capitalismul prin intermediul revoluției menite a crea o societate fără clase, în care nu va exista proprietate privată și în care fiecare va munci pe măsura posibilităților și va primi în funcție de necesități. Datorită unor adepți, precum Lenin, Stalin, (…) comunismul a devenit ideologia dominantă în țările din Europa de Est (1945-1989), URSS etc.”

(*Dicționar de Istorie Universală Contemporană de la 1900 până azi*)

**B.** „În Germania nazistă a lui Hitler se dau multe ordine, care sunt executate cu o disciplină absolută. <Führerul\* are întotdeauna dreptate>. Nimeni nu discută, nimeni nu crâcneşte. Pentru cei care nu sunt de acord – stâlpul de execuție sau lagărul de concentrare. Aceasta este regula în țările de dictatura: un șef care comandă și un popor care se supune. Nu este întotdeauna amuzant, admit adepții unui asemenea regim, dar este un mod cert mai eficace decât democrația, unde fiecare discută, contestă, protestează, manifestează, reclamă, proclamă şi se înflăcărează pentru un da sau nu.”

(G.Perrault, *Ziua cea mare.6 iunie 1944*)

**\*** Führer – conducător, în limba germană

Pornind de la aceste surse, răspundeți următoarelor cerințe**:**

1. Numiți un lider politic la care face referire sursa **A**. **2 puncte**

2. Precizați statul la care se referă sursa **B**. **2 puncte**

3. Numiți cele două regimuri politice precizate în sursele **A** și **B**. **6 puncte**

4. Scrieți, pe foaia de examen, litera corespunzătoare sursei care se referă la mijloacele de intimidare folosite într-un regim totalitar. **3 puncte**

5. Scrieți, pe foaia de examen, două informații aflate într-o relație cauză-efect, selectate din sursa **B. 7 puncte**

6. Prezentați o caracteristică a unei ideologii totalitare din epoca contemporană, numind și statul european care o promovează. **6 puncte**

7. Menționați o asemănare între comunism și nazism. **4 puncte**

**SUBIECTUL al II-lea (30 de puncte)**

**Citiți cu atenție sursa de mai jos:**

„Într-un stat totalitar, partidul comunist își disimulează statutul de partid unic prin intermediul unei vaste, dense și complicate rețele de organizații menite a cuprinde cât mai mult din populația țării. Este vorba despre ceea ce ideologia comunistă numește <organizații de masă>. Lenin a fost primul care, în anul 1902, în faimosul text programatic *Ce-i de făcut?*, a distins între funcțiile partidului de avangardă (conspirativ, disciplinat, puțin numeros şi compus doar din revoluționari de profesie) şi cele ale organizațiilor de masă (cum sunt sindicatele, care trebuiau să aibă o cuprindere cât mai largă şi, sub controlul secret al partidului, să prelungească influența acestuia spre toate categoriile de muncitori). După câștigarea puterii de către bolșevici, [ în Rusia, în 1917], Lenin s-a opus <facțiunii de stânga> din partid reprezentată de Troţki, care, printre altele cerea desființarea sindicatelor și a altor organizații profesionale socotite <revolute> în noul context. Lenin a cerut, în schimb, preluarea, transformarea și controlul strict al acestora pentru a fi utilizate conform scopului partidului unic. Menținerea organizațiilor de masă era, după cele afirmate de Lenin, de a funcționa pe post de <curele de transmisie> între partidul comunist (care, pentru a-şi păstra caracterul revoluționar, de clasă, trebuia să limiteze numărul membrilor) și <masa celor care muncesc>.”

(*Raportul final al Comisiei Prezidențiale pentru analiza dictaturii comuniste din România*)

Pornind de la această sursă, răspundeți la următoarele cerințe:

1. Numiți liderul politic precizat în sursa dată. **2 puncte**

2. Precizați regimul politic la care se referă sursa dată. **2 puncte**

3. Menționați trei funcții ale partidului de avangardă la care se referă sursa dată. **6 puncte**

4. Menționați, din sursa dată, două informații referitoare la organizațiile de masă.  **6 puncte**

5. Formulați, pe baza sursei date, un punct de vedere al politicienilor referitor la sindicate, susținându-l cu două informații selectate din sursă. **10 puncte**

6. Argumentați, printr-un fapt istoric relevant, afirmația conform căreia un obiectiv al regimurile totalitare îl reprezenta înregimentarea maselor. (Se punctează pertinența argumentării elaborate prin utilizarea unui fapt istoric relevant, respectiv a conectorilor care exprimă cauzalitatea şi concluzia.)

**4 puncte**

**SUBIECTUL al III-lea 30 puncte**

Elaborați, în aproximativ două pagini, un eseu despre ***democrație și totalitarism în secolul XX,*** având în vedere:

* precizarea unei caracteristici a democrației specifică secolului XX;
* menționarea unei ideologii totalitare care a funcționat în secolul XX în Europa și precizarea a trei caracteristici ale ideologiei menționate;
* menționare a două practici politice totalitare;
* formularea unui punct de vedere referitor la importanța regimurilor politice democratice și susținerea acestuia printr-un argument istoric.

**Notă!** Se punctează și utilizarea **limbajului istoric adecvat**, **structurarea** prezentării, evidențierea **relației cauză-efect**, susținerea unui punct de vedere cu **argumente istorice** (pertinența argumentării elaborate prin utilizarea unui fapt istoric relevant, respectiv a conectorilor care exprimă cauzalitatea și concluzia), respectarea **succesiunii cronologice/ logice** a faptelor istorice și **încadrarea** eseului în limita de spațiu precizată.